แจกเบนซ์ทำใบโพธิ์หงายเก๋ง
ไทยพาณิชย์พับแผนบัตรเศรษฐี เร่งหาทางเยียวยาลูกค้าฝาก 36 เดือน ลุ้นทองคำ-รถเบนซ์
8 พ.ค. 2554

ไทยพาณิชย์พับแผนบัตรเศรษฐี เร่งหาทางเยียวยาลูกค้าฝาก 36 เดือน ลุ้นทองคำ-รถเบนซ์
ธนาคารไทยพาณิชย์ออกประกาศยกเลิกการระดมเงินฝากดอกเบี้ยสูงพร้อมชิงรางวัลในโครงการ “บัตรเศรษฐี” ซึ่งเป็นตั๋วแลกเงินอายุ 36 เดือน เริ่มมาตั้งแต่วันที่ 1 พ.ค. 2554 เนื่องจากธนาคารแห่งประเทศไทย (ธปท.) ได้ออกประกาศเมื่อวันที่ 6 พ.ค. ห้ามธนาคารพาณิชย์ทุกแห่งออกผลิตภัณฑ์ที่เป็นการระดมเงินฝากพร้อมกับจับรางวัลชิงโชค เพราะจะทำให้ลูกค้าไม่สามารถนำมาคำนวณผลตอบแทนเป็นอัตราดอกเบี้ยรายปีได้บัตรเศรษฐี เป็นตั๋วแลกเงิน (บี/อี) อายุ 36 เดือน อัตราดอกเบี้ย 2.5% ต่อปี ลงทุนขั้นต่ำ 5 หมื่นบาท โดยเปิดโอกาสให้ลุ้นโชคพิเศษทุกเดือน ซึ่งเงินลงทุนทุก 1 หมื่นบาท จะได้รับสิทธิชิงโชค 1 สิทธิ ลุ้นรับสร้อยคอทองคำ 310 รางวัล ทุกเดือน และทุก 3 เดือน มีรางวัลพิเศษ คือ รถเบนซ์ E-Class รุ่น E200 CGI 1 รางวัล รวม 12 คัน มูลค่ากว่า 129 ล้านบาท
ก่อนหน้านี้ ธปท.เคยออกกฎห้ามแบงก์พาณิชย์ระดมเงินฝากควบคู่กับการชิงโชคมาตั้งแต่ปี 2553 แต่ไม่ครอบคลุมถึงตั๋ว บี/อี จึงมีการออกประกาศเพิ่มเติมอีกครั้ง
ธนาคารไทยพาณิชย์ ยืนยันว่า ในการออกผลิตภัณฑ์บัตรเศรษฐีพร้อมรายการจับรางวัลต่างๆ ครั้งล่าสุดนั้น ธนาคารได้ดำเนินการถูกต้องตามกฎของ ธปท.และกรมการปกครองแล้ว
“ลูกค้าที่ได้ลงทุนในบัตรเศรษฐีไปแล้วนั้นธนาคารกำลังรีบเร่งหาทางออกที่ดีที่สุด ซึ่งจะแจ้งให้ลูกค้ารับทราบโดยเร็วต่อไป” ธนาคารไทยพาณิชย์ ระบุ
นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธปท. เปิดเผยว่า สาเหตุที่ ธปท.ออกประกาศแนวปฏิบัติห้าม หรือขอความร่วมมือ ไม่ให้ระบบธนาคารพาณิชย์ใช้วิธีระดมเงินฝาก หรือตั๋วแลกเงิน ที่เกี่ยวข้องหรือเข้าข่ายการพนัน ชิงโชค แจกของขวัญ ของรางวัลที่นอกเหนือจากดอกเบี้ย เพราะต้องการดูแลผลประโยชน์ผู้บริโภคให้เปรียบเทียบผลตอบแทนได้ชัดเจน ไม่ควรต้องไปลุ้นของขวัญของรางวัล ที่ให้ได้เฉพาะลูกค้าบางคน ซึ่งมีผู้ที่ได้และไม่ได้ 
ลูกค้าจะสามารถเปรียบเทียบ ดูแลความเสี่ยงและตัดสินใจได้ ว่าควรฝากกับสถาบันการเงินใด อัตราดอกเบี้ยเท่าไร หรือเลือกฝากเงินเพื่อได้รับการคุ้มครองเงินฝาก แต่อาจได้ดอกเบี้ยต่ำกว่า หรือจะเลือกลงทุนในตั้ว บี/อี ที่จ่ายดอกเบี้ยผลตอบแทนสูง แต่ไม่ได้รับการคุ้มครอง